Helsingør. En kvinde på 88 år er kommet til skade, efter at hun på åben gade i Helsingør mandag eftermiddag blev udsat for et røveriforsøg.

- Hun er blevet kørt til Hillerød Sygehus, siger vagtchefen hos politiet.

Kort efter er det lykkedes for en politipatrulje at anholde to mistænkte mænd i sagen.

Umiddelbart har Nordsjællands Politi ikke oplysninger om, hvor alvorlige kvindens skader er.

Det var ved halvtotiden mandag eftermiddag, at den ældre kvinde blev passet op på Bjergegade.

Gerningsmændene udgav sig for at ville samle penge ind til døvstumme.

- Hun bliver skubbet omkuld, da de forsøger at tage penge fra hende, siger vagtchef Palle Jørgensen fra Nordsjællands Politi.

Flere vidner overværede overfaldet, og de kunne give værdifulde oplysninger til politiet.

Vidner fortalte om en bil, som gerningsmændene var kørende i, og den blev fundet af en patrulje. De anholdte er begge i 20'erne.

Sidst på eftermiddagen mandag har politiet ikke rejst en endelig sigtelse.

Formentlig kommer den til at dreje sig om røveriforsøg, vurderer vagtchefen.

Også tidligere har politiet erfaring for, at indsamlere, der tilsyneladende vil samle ind til døvstumme, i virkeligheden begår kriminalitet.

Muligvis vil de anholdte tirsdag blive fremstillet i grundlovsforhør med krav om varetægtsfængsling.

/ritzau/